Резолюция на Европейския парламент

от 7 октомври 2010 година

съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския полицейски колеж за финансовата 2008 година

ЕВРОПЕЙСКИЯТ ПАРЛАМЕНТ,

като взе предвид окончателните годишни отчети на Европейския полицейски колеж за финансовата 2008 година,

като взе предвид доклада на Сметната палата относно окончателните годишни отчети на Европейския полицейски колеж за финансовата 2008 година, придружен от отговорите на Колежа [1],

като взе предвид препоръката на Съвета от 16 февруари 2010 г. (5827/2010 – C7-0061/2010),

като взе предвид решението си от 5 май 2010 г. [2] за отсрочване на решението за освобождаване от отговорност за финансовата 2008 г., както и отговорите на директора на Европейския полицейски колеж,

като взе предвид член 276 от Договора за ЕО и член 319 от Договора за функционирането на Европейския съюз,

като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности [3], и по-специално член 185 от него,

като взе предвид Решение 2005/681/ПВР на Съвета от 20 септември 2005 г. за създаване на Европейски полицейски колеж (СЕПОЛ) [4], и по-специално член 16 от него,

като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 [5], и по-специално член 94 от него,

като взе предвид член 77 и приложение VI към своя правилник,

като взе предвид втория доклад на Комисията по бюджетен контрол (A7-0253/2010),

A. като има предвид, че Колежът беше създаден през 2001 г. и беше преобразуван в орган на Общността по смисъла на член 185 от Финансовия регламент, както и че рамковият Финансов регламент за агенциите се прилага за Колежа, считано от 1 януари 2006 г.,

Б. като има предвид, че в доклада си за годишните отчети на Колежа за финансовата 2006 г. Сметната палата изрази в декларацията си за достоверност резерви по отношение на законосъобразността и редовността на извършените операции поради несъответствие на процедурите по възлагане на обществени поръчки с разпоредбите на Финансовия регламент,

В. като има предвид, че в доклада си за годишните отчети на Колежа за финансовата 2007 година Сметната палата изрази резерви относно надеждността и точността на отчетите, както и законосъобразността и редовността на свързаните с тях операции,

Г. като има предвид, че в доклада си за годишните отчети на Колежа за финансовата 2008 година Сметната палата добави пояснителен параграф към своето становище относно надеждността и точността на отчетите, без изрично да изразява резерви, и изрази резерви относно законосъобразността и редовността на свързаните с тях операции,

Д. като има предвид, че в горепосоченото си решение от 5 май 2010 г. Парламентът реши да отложи освобождаването от отговорност за финансовата 2008 година;

Общи съображения

Повтарящи се основни слабости, допускани от Колежа

1. Счита за неприемливо, че от преобразуването му в агенция (2006 г.) досега Европейският полицейски колеж продължава да се бори за постигане на стандартите за добро управление, които се очакват от една регулаторна агенция; подчертава, че от 2006 г. насам при последователни одити бяха констатирани проблеми по отношение на спазването от Колежа на финансовите разпоредби и Правилника за длъжностните лица и придържането към счетоводната система, както и пропуски в управлението на бюджета, човешките ресурси, процедурите по възлагане на обществени поръчки и правилата относно разходите за организиране на курсове; съзнава, че се очаква подобренията в Колежа да бъдат завършени едва след 2014 г., когато е предвидено да приключи изпълнението на многогодишния план на Европейския полицейски колеж (одобрен от управителния съвет през май 2010 г.); следователно не е готов да приеме, че на Колежа са му необходими най-малко девет години (2006-2014 г.) за достигане на приемлив стандарт за добро управление, очакван от една регулаторна агенция;

Управлението на Колежа в периода 2006-2009 г.

2. Счита за неприемлива липсата на отговорност и професионализъм, проявена от бившия директор на Колежа, който отговаря пред Парламента за изпълнението на бюджета за 2008 г.; подчертава следните установени факти, докладвани от чешкото председателство на 18 май 2009 г.:

- лошо управление на Колежа: във връзка с резултатите от проверката на службата за вътрешен одит Комисията е предложила помощ на Колежа, но директорът така и не се обърнал към ГД "Правосъдие, свобода и сигурност" или ГД "Бюджет",

- лоша комуникацията в рамките на секретариата: липсата на комуникация и доверие между директора и служителите е довела до продължителни спорове;

- липса на прозрачност: вместо да установи проблемите и да потърси съвет от управителния съвет или от Комисията, директорът не споделил информацията, която впоследствие била разкрита по случайност;

- неотчитане на директора пред управителния съвет на Колежа: директорът не изпълнявал решенията на управителния съвет;

3. Изразява съжаление относно факта, че управителният съвет на Колежа не е реагирал подобаващо на слабостите в управлението на бившия директор, за да не навреди на имиджа на агенцията;

4. Счита за неприемливо решението на управителния съвет да не предприема дисциплинарни мерки главно поради възможността бившият директор да заведе съдебно дело;

5. Следователно подчертава отговорността на управителния съвет на Колежа и предлага да бъдат направени промени с оглед тази ситуация да не се повтаря в бъдеще; призовава за преразглеждане на становището на Комисията, като й се даде право на глас и блокиращо мнозинство при решенията, свързани с управлението на бюджета, финансовото и административното управление на агенцията, в рамките на управителния съвет на Колежа и другите агенции на Съюза;

Структурни дефицити

6. Освен това поставя под съмнение способността на Колежа да преодолее напълно структурните си проблеми, свързани със:

- малобройния състав на Колежа, който поставя под въпрос способността му за ефективно справяне със сложността на финансовите разпоредби и Правилника за длъжностните лица на ЕС;

- местоположението на Секретариата в Брамсхил, на около 70 км от Лондон, е недостатък, наред с другото, във връзка с набирането на персонал и липсата на обществен транспорт;

- разходите за управлението на Колежа са значителни, предвид факта, че управителният му съвет се състои от 27 члена, при персонал от 24 души (по данни от началото на финансовата 2008 година);

7. Предлага поради това да се разгледа възможността за прикрепяне на Колежа към Европол като конкретно решение на структурните и хроничните проблеми на Колежа; предлага също така Сметната палата да направи подробен преглед на регулаторните агенции, за да проучи, наред с другото, дела на текущите разходи, разходите за управление и оперативните разходи и да прецени начините за справяне със структурни и други проблеми, с цел допълване на оценката на Комисията на регулаторните агенции;

Становище на Сметната палата

8. Отбелязва, че Сметната палата не е готова да предостави бързо под формата на писмо становище относно изготвянето на плана за действие на Колежа, както Парламентът поиска в параграф 23 от своята резолюция от 5 май 2010 г. [6], която представлява неразделна част от решението му от 5 май 2010 г. относно освобождаването от отговорност за финансовата 2008 г.; въпреки това взема предвид декларацията на Сметната палата, че вече е докладвала подробно в специфичните си годишни доклади за периода от 2006 до 2008 г. проблемите, установени в Колежа;

Планът за действие на Колежа за 2010—2014 г.

9. Отбелязва, че новият директор на Колежа представи навреме плана за действие, поискан в параграф 22 от гореспоменатата резолюция на Парламента от 5 май 2010 г.; изразява съжаление въпреки това за липсата на точност при описанието на конкретните действия, които ще бъдат предприети от Колежа; също така изразява съжаление за това, че повечето показатели, предложени от Колежа, са неясни и невинаги помагат за оценка на изпълнението на целите;

10. Отбелязва, че във връзка с искането на Парламента за приемане на план за действие директорът на Колежа и управителният му съвет прецениха, че е реалистично Колежът да изпълни целите, определени в приложението на гореспоменатата резолюция на Парламента от 5 май 2010 г., за четиригодишен период (т.е. от 2010 до 2014 г.); следователно не е готов да приеме, че на Колежа са му необходими най-малко още четири години за достигане на приемлив стандарт на добро управление, очакван от една регулаторна агенция;

11. Отправя искане директорът на Колежа да информира органа по освобождаване от отговорност относно напредъка във връзка с изпълнението на плана за действие веднъж на всеки шест месеца;

Специфични забележки

Утвърждаване на финансовите процедури и нова счетоводна система (член 43 от рамковия Финансов регламент)

12. Изразява загриженост относно срещнатите през 2008 г. трудности при преминаването от старата счетоводна система към системата ABAC и късното въвеждане на подходяща счетоводна система, което все още носи риск за качеството на финансовата информация относно пренесените от предходната година средства, използването на целеви приходи и връзката с някои суми в счетоводния баланс за 2007 г.; изразява дълбока загриженост относно факта, че понастоящем дейностите на Колежа са отложени за 2011 г. поради оставката на две ключови фигури от финансовата верига: счетоводителят и служителят, отговарящ за финансите и бюджета;

13. подчертава, че одитът на Сметната палата на извадка от поети задължения (вж. доклада на Сметната палата за годишните отчети на Колежа, параграф 15) показа, че в три случая липсва одитна следа за проследяване на финансовото изпълнение и в резултат на това не беше възможно да се установи съответствие с техните баланси в отчетите към 31 декември 2008 г.;

14. подчертава, че в специалния си годишен доклад за 2006 г. Сметната палата вече посочи, че Колежът не е създал необходимите системи и процедури, които да му дадат възможност да изготви финансов отчет в съответствие с изискванията на рамковия Финансов регламент, приложим за агенциите;

Планиране и контрол на бюджета

15. Изразява загриженост относно слабостите на Колежа при планирането и контрола по изпълнението на бюджета; по-специално отбелязва, че през 2008 г. 31 % от общия бюджет на Колежа е трябвало да бъдат пренесени за следващата година; счита, че мерките, предлагани от Колежа в това отношение, са недостатъчни и неясни;

16. Отбелязва, че за финансовата 2007 година над 20 % (0,5 млн. евро) от бюджетните кредити на Колежа, пренесени от предходната година, също са били анулирани;

Финансово управление на дейността на Колежа

17. Изразява загриженост относно финансовото управление на дейността на Колежа: по-специално отбелязва, че през 2008 г. Палатата е констатирала, че:

- в три случая не е поето правно задължение (на обща стойност 39500 EUR);

- в девет случая не е поето бюджетно задължение преди правното задължение (на обща стойност 244200 EUR);

и счита, че мерките, предлагани от Колежа в това отношение, са недостатъчни и неясни;

Условия за контрол в областта на обществените поръчки

18. Изразява загриженост относно редовното неспазване от страна на Колежа на разпоредбите на Финансовия регламент по отношение на правилата за възлагане на обществени поръчки; отбелязва по-специално нередностите при процедурата по възлагане на обществени поръчки за доставки в размер на около 2 % от оперативните разходи през 2008 г.;

19. Подчертава, че в специалните си годишни доклади за 2006 и 2007 г. Сметната палата вече разкритикува Колежа за това, че не е разполагал с документи, които да доказват нуждата от закупуване на определени продукти и да предоставят информация за средствата, изплатени на даден доставчик;

Условия за контрол на разходите

20. Подчертава факта, че през 2008 г. Сметната палата е констатирала голям брой случаи на нарушения на административните и финансови правила, приложими за разходите по организирането на курсове и семинари, които представляват съществена част (64 %) от оперативните разходи на Колежа; отбелязва, че нарушенията засягат предимно: липсата на оправдателни документи за извършени разходи, липсата на доказателства за присъствие и на оригинални фактури и документи, необходими за възстановяване на разходите за нощувки, както и непроверени суми за пътни разходи на експертите; призовава Колежа да предприеме мерки за осигуряване на подходящ капацитет за извършването на предварителни и последващи проверки;

21. Изразява загриженост от факта, че в специалните си годишни доклади за 2006 и 2007 г. Сметната палата вече отбеляза, че бюджетните кредити не са усвоени в съответствие с принципа на добро финансово управление (член 25 от Финансовия регламент на Колежа);

Бюджетни кредити, използвани за финансиране на лични разходи

22. Изразява съжаление за това, че все още не е извършен обявеният от Колежа външен одит по използването на бюджетни кредити за финансиране на лични разходи, който трябва да се осъществи от външна фирма; следователно изразява загриженост за това забавяне, което със сигурност няма да улесни работата на външната фирма;

23. Отбелязва, че в отговора си след изслушването от 25 януари 2010 г. тогавашният директор съобщи на членовете на комисията по бюджетен контрол, че средствата са възстановени; все пак отбелязва, че изглежда все още не са възстановени 2320,77 лири стерлинги за транспортни разходи и за таксита за 2007 г.;

24. Също така отбелязва, че все още не е ясна сумата на разходите за ползването на мобилни телефони и автомобили от служителите;

25. Отбелязва, че в специфичния си годишен доклад за 2007 г. Сметната палата вече посочи, че одиторите не са могли да прегледат всички плащания, извършени през 2007 г. година, тъй като няма точни данни за размера на неправомерно изразходваната сума за лични разходи и за различните видове лични разходи;

Управление на човешките ресурси: назначаване на срочно наети служители на чувствителни позиции

26. Изразява загриженост от факта, че и досега продължават да се назначават срочно наети служители за изпълнението на финансови задачи; отбелязва, че Колежът започна процедура за назначаване на координатор по вътрешния контрол едва през 2009 г., като събеседванията за тази длъжност бяха планирани за началото на 2010 г.; изразява загриженост от факта, че две ключови фигури от финансовата верига (счетоводителят и служителят, отговарящ за финансите и бюджета) наскоро са напуснали;

27. По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 5 май 2010 г. [7] относно резултатите от дейността, финансовото управление и контрола на агенциите.

[1] ОВ C 304, 15.12.2009 г., стр. 124.

[2] ОВ L 252, 25.9.2010 г., стр. 232.

[3] ОВ L 248, 16.9.2002 г., стр. 1.

[4] ОВ L 256, 1.10.2005 г., стр. 63.

[5] ОВ L 357, 31.12.2002 г., стр. 72.

[6] ОВ L 252, 25.9.2010 г., стр. 233.

[7] ОВ L 252, 25.9.2010 г., стр. 241.

--------------------------------------------------